b'\n_START_ARTICLE_\nAarne Vahtra\n_START_PARAGRAPH_\nAarne Hans Vahtra (24. mai 1940 P\xc3\xb5ltsamaa \xe2\x80\x93 27. jaanuar 2011 Toronto, Kanada) oli eesti teatriametnik, teatritegija, maalikunstnik ja karikaturist.\n_START_SECTION_\nEluk\xc3\xa4ik\n_START_PARAGRAPH_\nVahtra l\xc3\xb5petas Tallinna 20. Keskkooli 1958. aastal. \xc3\x95ppis Tallinna Pedagoogilises Instituudis joonistamise, joonestamise ja t\xc3\xb6\xc3\xb6\xc3\xb5petuse \xc3\xb5petaja eriala, mille l\xc3\xb5petas 1965. aastal. _NEWLINE_T\xc3\xb6\xc3\xb6tas aastatel 1965\xe2\x80\x931968 Tartu rajoonis Meeri Eriinternaatkoolis. _NEWLINE_Osales Eesti \xc3\x9cli\xc3\xb5pilaste Ehitusmaleva tegevuses. Alustas 1964. aastal D\xc5\xbeambulski r\xc3\xbchma lihtliikmena, 1966. aastal oli komissar, 1967. aastal komand\xc3\xb6ri aset\xc3\xa4itja ning aastatel 1968 ja 1969 komand\xc3\xb6r. _NEWLINE_1969. aastal astus N\xc3\xb5ukogude Liidu Kommunistliku Partei liikmeks. _NEWLINE_T\xc3\xb6\xc3\xb6tas aastatel 1969\xe2\x80\x931971 Eesti Televisiooni (ETV) laste- ja noortesaadete vanemtoimetajana, 1971\xe2\x80\x931974 laste- ja noortesaadete peatoimetaja aset\xc3\xa4itjana, 1974\xe2\x80\x931975 ETV mittekoosseisulise autorina. _NEWLINE_Aastatel 1975\xe2\x80\x931977 oli ta Eesti NSV Riikliku Noorsooteatri direktor (pean\xc3\xa4itejuht oli siis Kalju Komissarov). _NEWLINE_Seej\xc3\xa4rel edutati ta t\xc3\xb6\xc3\xb6le Eesti NSV Kultuuriministeeriumi Teatrite Valitsuse juhataja aset\xc3\xa4itjaks aastatel 1977\xe2\x80\x931981 (juhataja oli siis Jaak Allik). Peale Alliku lahkumist sai juhatajaks Aarne Vahtra, m\xc3\xa4rtsis 1982 kinnitati ta ka Eesti NSV Kultuuriministeeriumi kolleegiumi liikmeks._NEWLINE_Pariisis turismireisil olles lahkus Vahtra 22. septembril 1982 turismigrupist, mille vastutav juht ta oli, ja palus Prantsusmaal poliitilist varjupaika. Aarne Vahtra oli sel ajal Eesti NSV Kultuuriministeeriumi parteialgorganisatsiooni sekret\xc3\xa4r (partorg) ja teatrite valitsuse juhataja, seega k\xc3\xb5ige k\xc3\xb5rgema positsiooniga Eesti NSV ametnik, kes on palunud v\xc3\xa4lismaal poliitilist varjupaika. EKP KK b\xc3\xbcroo otsusega 2. novembrist 1982 heideti Vahtra "kodumaa reetmise eest"\xc2\xa0v\xc3\xa4lja NLKP liikmete seast. Tema suhtes algatati kriminaalasi ENSV KrK \xc2\xa762 lg.1 alusel, eeluurimine peatati 3. veebruaril 1983 s\xc3\xbc\xc3\xbcdistatava leidmiseni._NEWLINE_Pariisist emigreerus Vahtra 1987. aastal Torontosse Kanadas. Torontos sai endisest teatriametnikust teatritegija. Vahtra alustas huumori\xc3\xb5htute lavastajana Eesti Maja kohvikus, ent l\xc3\xb5plikult leidis ennast Toronto eesti lugemisteatri "Ilutuli" loomingulise eestvedajana. Kirjanduskriitikuna arvustas Vahtra kohalikus eestikeelses lehes Eesti Elu ning selle eelk\xc3\xa4ijates Vaba Eestlane ja Meie Eestlane eesti kirjandust.\n_START_SECTION_\nN\xc3\xa4itused\n_START_PARAGRAPH_\nAarne Vahtra oli Kanadas Eesti Kunstide Keskuse juhatuse liige. Tema isikun\xc3\xa4itusi toimus Tallinnas, Tartus, P\xc3\xa4rnus, Torunis ja Varssavis (Poola), Stockholmis (Rootsi), Pariisis (Prantsusmaa), New Yorgis (USA), Torontos, Vancouveris (Kanada) jm. 1978. aastal oli Poolas kaks karikatuuride n\xc3\xa4itust. 1998. aastal toimus Torontos n\xc3\xa4itus "Selle Aasta Sada V\xc3\xa4ikest Pilti & Taevam\xc3\xa4rgid", koos maalikunstnikust t\xc3\xbctre Sirja Liisa Vahtraga._NEWLINE_Ta korraldas ka teiste kunstnike n\xc3\xa4itusi, sealhulgas kolm n\xc3\xa4itust kodumaa maalikunstnike t\xc3\xb6\xc3\xb6dest, mille tulu l\xc3\xa4ks Eesti V\xc3\xa4hiliidule._NEWLINE_1999. aasta suvel \xc3\xb5nnistati Toronto Peetri kiriku aias Vahtra skulptuur "Kivid P\xc3\xbchalt Maalt", mis v\xc3\xb5imaldab m\xc3\xa4lestusk\xc3\xbc\xc3\xbcnla asetamist kaugele maetud rahvuskaaslastele.\n_START_SECTION_\n\xc3\x9chiskondlik tegevus\n_START_PARAGRAPH_\nEesti NSV-s oli Aarne Vahtra Eesti NSV Ajakirjanike Liidu liige, Eesti NSV noorsoo\xc3\xbchingute komitee liige, Eesti NSV Teatri\xc3\xbchingu juhatuse liige, Eesti NSV Kultuurialal T\xc3\xb6\xc3\xb6tajate Ameti\xc3\xbchingu Vabariikliku Komitee presiidiumi liige. 1978. aastal valiti ta Ministeeriumi partei algorganisatsiooni sekret\xc3\xa4riks._NEWLINE_Kanadas oli Aarne Vahtra filmifestivali EstDocs asutaja ja korporatsiooni Fraternitas Estica liige.'